Predkladacia správa

	Úrad vlády SR vykonal v Úrade pre štátnu pomoc v čase od 18. mája 2001 do 15. júna 2001 kontrolu výkonu štátnej správy so zreteľom na dodržiavanie zákona č. 231/1999 Z.z. o štátnej pomoci.

	Z protokolu Úradu vlády SR o výsledku kontroly v Úrade pre štátnu pomoc vyplýva, že Úrad pre štátnu pomoc nezabezpečuje výkon štátnej správy v oblasti štátnej pomoci v zmysle zákona č. 231/1999 Z.z. o štátnej pomoci a výstupy úradu pre poskytovateľov štátnej pomoci sú v rozpore so zákonom. Súčasne boli zistené viaceré porušenia zákona č. 231/1999 Z.z. o štátnej pomoci.

	Za činnosť Úradu pre štátnu pomoc je zodpovedný predseda Úradu pre štátnu pomoc, ktorého v súlade s § 21 ods. 3 písm. a) zákona č. 231/1999 Z.z. o štátnej pomoci v znení neskorších predpisov je možné odvolať, ak porušuje tento zákon.

	Na základe kontrolných zistení Úradu vlády SR ako aj zisteného nehospodárneho a neefektívneho využitia finančných prostriedkov štátneho rozpočtu vo výške 4,2 mil. Sk, ktoré zistilo Ministerstvo financií SR, vláda v roku 2001 navrhla Národnej rade SR predsedu Úradu pre štátnu pomoc odvolať. Návrh na odvolanie predsedu Úradu pre štátnu pomoc nebol zaradený na rokovanie Národnej rady SR.

	Preto Ministerstvo financií SR opätovne navrhuje vláde SR navrhnúť odvolanie predsedu Úradu pre štátnu pomoc PhDr. Miroslava Hladíka v súlade s § 21 ods. 3 písm. a) zákona č. 231/1999 Z.z. o štátnej pomoci v znení neskorších predpisov.

	Materiál vzhľadom na jeho obsah neprešiel medzirezortným pripomienkovým konaním.